title: 2013/592/EU: Sklep Evropskega parlamenta z dne 17. aprila 2013 o razrešnici glede izvrševanja proračuna Evropske železniške agencije za proračunsko leto 2011#Resolucija Evropskega parlamenta z dne 17. aprila 2013 s pripombami, ki so del sklepa o razrešnici glede izvrševanja proračuna Evropske železniške agencije za proračunsko leto 2011

text:
               16.11.2013

               SL

               Uradni list Evropske unije

               L 308/277

         SKLEP EVROPSKEGA PARLAMENTA
   z dne 17. aprila 2013
   o razrešnici glede izvrševanja proračuna Evropske železniške agencije za proračunsko leto 2011
   (2013/592/EU)
   EVROPSKI PARLAMENT,

               —

               ob upoštevanju končnih letnih računovodskih izkazov Evropske železniške agencije za proračunsko leto 2011,

               —

               ob upoštevanju poročila Računskega sodišča o letnih računovodskih izkazih Evropske železniške agencije za proračunsko leto 2011 z odgovori agencije (1),

               —

               ob upoštevanju priporočila Sveta z dne 12. februarja 2013 (05753/2013 – C7-0041/2013),

               —

               ob upoštevanju člena 319 Pogodbe o delovanju Evropske unije,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185 Uredbe,

               —

               ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (3), zlasti člena 208 Uredbe,

               —

               ob upoštevanju Uredbe (ES) št. 881/2004 Evropskega parlamenta in Sveta z dne 29. aprila 2004 o ustanovitvi Evropske železniške agencije (Uredba o Agenciji) (4), zlasti člena 39 Uredbe,

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (5), zlasti člena 94 Uredbe,

               —

               ob upoštevanju člena 77 in Priloge VI Poslovnika,

               —

               ob upoštevanju poročila Odbora za proračunski nadzor in mnenja Odbora za promet in turizem (A7-0103/2013),

               1.

               podeli razrešnico izvršnemu direktorju Evropske železniške agencije glede izvrševanja proračuna agencije za proračunsko leto 2011;

               2.

               navaja svoje pripombe v spodnji resoluciji;

               3.

               naroči svojemu predsedniku, naj ta sklep in resolucijo, ki je sestavni del sklepa, posreduje izvršnemu direktorju Evropske železniške agencije, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Martin SCHULZ

            Generalni sekretar

         Klaus WELLE

      (1)  UL C 388, 15.12.2012, str. 145.

      (2)  UL L 248, 16.9.2002, str. 1.

      (3)  UL L 298, 26.10.2012, str. 1.

      (4)  UL L 164, 30.4.2004, str. 1.

      (5)  UL L 357, 31.12.2002, str. 72.

      RESOLUCIJA EVROPSKEGA PARLAMENTA
      z dne 17. aprila 2013
      s pripombami, ki so del sklepa o razrešnici glede izvrševanja proračuna Evropske železniške agencije za proračunsko leto 2011
      EVROPSKI PARLAMENT,

                  —

                  ob upoštevanju končnih letnih računovodskih izkazov Evropske železniške agencije za proračunsko leto 2011,

                  —

                  ob upoštevanju poročila Računskega sodišča o letnih računovodskih izkazih Evropske železniške agencije za proračunsko leto 2011 z odgovori agencije (1),

                  —

                  ob upoštevanju priporočila Sveta z dne 12. februarja 2013 (05753/2013 – C7-0041/2013),

                  —

                  ob upoštevanju člena 319 Pogodbe o delovanju Evropske unije,

                  —

                  ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185 Uredbe,

                  —

                  ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (3), zlasti člena 208 Uredbe,

                  —

                  ob upoštevanju Uredbe (ES) št. 881/2004 Evropskega parlamenta in Sveta z dne 29. aprila 2004 o ustanovitvi Evropske železniške agencije (Uredba o Agenciji) (4), zlasti člena 39 Uredbe,

                  —

                  ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (5), zlasti člena 94 Uredbe,

                  —

                  ob upoštevanju člena 77 in Priloge VI Poslovnika,

                  —

                  ob upoštevanju poročila Odbora za proračunski nadzor in mnenja Odbora za promet in turizem (A7-0103/2013),

                  A.

                  ker je Računsko sodišče navedlo, da je prejelo razumno zagotovilo o zanesljivosti letnih računovodskih izkazov Evropske železniške agencije (v nadaljevanju: agencija) za proračunsko leto 2011 ter o zakonitosti in pravilnosti z njimi povezanih transakcij,

                  B.

                  ker je Parlament 10. maja 2012 izvršnemu direktorju agencije podelil razrešnico glede izvrševanja proračuna agencije za proračunsko leto 2010 (6) in v resoluciji, ki spremlja sklep o razrešnici, med drugim:

                              —

                              obžaloval dejstvo, da so bile zaradi napak v proračunskih napovedih preklicane ali odložene nekatere naložbe; pozval agencijo, naj organ za podelitev razrešnice nemudoma obvesti o uvedenih ukrepih, da bi zagotovili boljše napovedi odhodkov,

                              —

                              opozoril, da je agencija v proračunskih letih 2008 in 2009 v proračunsko leto 2010 že prenesla precejšnja sredstva; menil, da v prihodnje ne bodo sprejemljive tako resne kršitve proračunskega načela enoletnosti in da bi bilo treba ob naslednji priložnosti zavrniti podelitev razrešnice, če bo agencija ponovno prekršila to proračunsko načelo; pozval agencijo, naj sprejme potrebne ukrepe, s katerimi bi brez odlašanja izboljšala razmere,

                              —

                              menil, da se agencija ni ustrezno posvetila vprašanju sredstev, prenesenih iz enega leta v naslednje; opozoril, kako pomembno je proračunsko načelo enoletnosti; pozval agencijo, naj obvesti organ za podelitev razrešnice o ukrepih, sprejetih za izboljšanje izvrševanja letnega proračuna in zmanjšanje prenosa proračunskih sredstev,

                              —

                              pozval agencijo, naj pripravi večletni načrt, s katerim bi dolgoročne cilje pretvorila v večletne naloge in z njimi povezane ključne kazalnike uspešnosti; poudaril, da bodo tako zainteresirane strani bolje seznanjene s cilji, dejavnostmi, strateškimi prednostnimi nalogami in dodeljevanjem sredstev agencije,

                              —

                              pozval agencijo, naj začne izvajati priporočila, ki jih je služba za notranjo revizijo podala ob reviziji upravljanja človeških virov leta 2009,

                  C.

                  ker je po podatkih iz letnih računovodskih izkazov agencije za leto 2011 (7) proračun agencije za leto 2011 znašal 25 988 665 EUR, leta 2010 pa 24 147 240 EUR, kar pomeni, da se je v primerjavi s prejšnjim letom povečal za 7,62 %,

         Upravljanje proračuna in finančno poslovodenje

                  1.

                  na podlagi letnega poročila o dejavnostih agencije ugotavlja, da je bilo prevzetih 95 % obveznosti, od katerih je bilo 81 % uporabljenih za plačila; zlasti ugotavlja, da:

                              —

                              so v naslovu I (odhodki za zaposlene) skupne prevzete obveznosti znašale 15 930 664 EUR (100 %), pri čemer jih je bilo 99 % uporabljenih za izvrševanje plačil (15 710 948 EUR), 1 % sredstev pa je bil prenesen v leto 2012 (219 716 EUR),

                              —

                              so v naslovu II (upravni odhodki) skupne prevzete obveznosti znašale 2 212 548 EUR (skoraj 100 %), pri čemer jih je bilo 75 % uporabljenih za izvrševanje plačil (1 649 635 EUR), 25 % pa prenesenih v leto 2012 (562 913 EUR),

                              —

                              so v naslovu III (odhodki iz poslovanja) skupne prevzete obveznosti znašale 6 495 020 EUR (83 %), pri čemer jih je bilo 47 % uporabljenih za izvrševanje plačil (3 659 761 EUR), 36 % sredstev pa je bilo prenesenih v leto 2012 (2 835 259 EUR);

                  2.

                  priznava, da se je raven plačil glede na odobrena proračunska sredstva izboljšala za vse naslove, vendar je za naslov III (odhodki iz poslovanja) s 47 % ostala nizka (39 % leta 2010); zahteva, da agencija sprejme dodatne ukrepe, s katerimi bi odpravila to pomanjkljivost, saj je takšno stanje v nasprotju s proračunskim načelom enoletnosti, ter jih nemudoma sporoči organu za podelitev razrešnice;

         Osebje

                  3.

                  na podlagi poročila Računskega sodišča ugotavlja, da bo agencija morala v obdobju 2013–2015 zamenjati polovico operativnega osebja; poziva agencijo, naj organ za podelitev razrešnice seznani z ukrepi, sprejetimi za obvladovanje teh težavnih razmer, ki bi utegnile povzročiti večje motnje v delovanju agencije;

         Dve lokaciji

                  4.

                  je seznanjen s tem, da je uporaba dveh sedežev tudi po mnenju agencije neučinkovita in povzroča dodatne stroške; ugotavlja tudi, da si agencija močno prizadeva čim bolj zmanjšati negativne vplive sklepa o sedežu agencije;

                  5.

                  na podlagi letnega poročila o dejavnostih ugotavlja, da je pripravljalna faza projekta za povečanje zmogljivosti sedeža v Valenciennesu končana; prav tako ugotavlja, da je bila obnova prostorov v Lillu preložena zaradi pomanjkanja sredstev;

         Računovodski sistem

                  6.

                  na podlagi letnega poročila o dejavnostih ugotavlja, da je agencija posodobila priročnik za finančne postopke v skladu z uporabo modulov procesov in sredstev ABAC (računovodstvo, ki temelji na poslovnih dogodkih); ugotavlja tudi, da je agencija leta 2011 začela izvajati modul sredstev ABAC;

                  7.

                  je zadovoljen, da je agencija 1. septembra 2010 prešla na centraliziran sistem za registracijo prispelih računov; poudarja, da je ta ukrep potreben, saj se z njim zagotovi pravočasno beleženje vseh računov, prav tako pa prispeva k preprečevanju zamud pri obdelavi plačil;

         Prenosi

                  8.

                  na podlagi poročila Računskega sodišča ugotavlja, da so sredstva, prenesena v leto 2012, znašala 3 617 887 EUR; poziva agencijo, naj sprejme dodatne ukrepe, s katerimi bi odpravila to pomanjkljivost, saj je takšno stanje v nasprotju s proračunskim načelom enoletnosti;

         Postopki zaposlovanja

                  9.

                  na podlagi poročila Računskega sodišča ugotavlja, da bi lahko agencija izboljšala postopke zaposlovanja ter zagotovila popolno preglednost in enako obravnavo kandidatov; poziva agencijo, naj organ za podelitev razrešnice obvesti o ukrepih, sprejetih za izboljšanje postopkov zaposlovanja; meni, da nekatere določbe kadrovskih predpisov lahko pomenijo znatno upravno breme; zato spodbuja Komisijo, naj, kadar gre za agencije, v okviru člena 110 kadrovskih predpisov omogoči določeno mero poenostavitev;

                  10.

                  na podlagi letnega poročila o dejavnostih ugotavlja, da je agencija zaposlovala osebje v skladu z načrti in da je bilo ob koncu leta nezasedenih 2,78 % delovnih mest; prav tako ugotavlja, da je bilo konec leta 2011 zaposlenih 140 začasnih in 14 drugih uslužbencev (pogodbeno osebje in napoteni nacionalni strokovnjaki);

         Navzkrižje interesov

                  11.

                  poziva agencijo, naj podrobno spremlja in prepove morebitna navzkrižja interesov, kadar najame strokovnjake in osebje iz sektorja, ki ga nadzira;

         Notranja revizija

                  12.

                  na podlagi podatkov agencije potrjuje, da je služba za notranjo revizijo leta 2011 opravila revizijo „Strokovno upravljanje v interoperabilnosti“, da bi pridobila ustrezna zagotovila o ustreznosti in učinkovitosti sistema notranje kontrole agencije na področju strokovnega upravljanja v interoperabilnosti; ugotavlja, da je služba na podlagi dobljenih rezultatov podala šest priporočil, med katerimi sta bili dve „izjemno pomembni“, tri „pomembna“ in eno „zaželeno“; poziva agencijo, naj začne izvajati priporočila službe za notranjo revizijo in organ za podelitev razrešnice obvesti o sprejetih ukrepih;

                  13.

                  pozdravlja pobudo agencije, na podlagi katere se je konec leta 2007 ustanovil oddelek za notranjo revizijo, katerega naloga je zagotavljati podporo izvršnemu direktorju, mu svetovati, upravljati notranji nadzor, ocenjevati tveganje in opravljati notranje revizije; ugotavlja tudi, da so se dejavnosti oddelka za notranjo revizijo v letu 2011 osredotočale na zagotavljanje podpore vodstvu pri letnem ocenjevanju 16 standardov za notranjo kontrolo, pregledu okvira za obvladovanje tveganja, usklajevanju ocene tveganja za leto 2011 in razvoju posebne politike za upravljanje navzkrižja interesov v agenciji;

                  14.

                  sporoča, da so druge pripombe k sklepu o razrešnici, ki so horizontalne narave, zbrane v resoluciji z dne 17. aprila 2013 (8) o uspešnosti, finančnem poslovodenju in nadzoru agencij.

         (1)  UL C 388, 15.12.2012, str. 145.

         (2)  UL L 248, 16.9.2002, str. 1.

         (3)  UL L 298, 26.10.2012, str. 1.

         (4)  UL L 164, 30.4.2004, str. 1.

         (5)  UL L 357, 31.12.2002, str. 72.

         (6)  UL L 286, 17.10.2012, str. 229.

         (7)  Letni računovodski izkazi za 2011, str. 6.

         (8)  Sprejeta besedila, P7_TA(2013)0134 (glej stran 374 tega Uradnega lista).


title: Sklep Sveta z dne 21. junija 1989 o sklenitvi Dodatnega protokola k Sporazumu med Evropsko gospodarsko skupnostjo in Švicarsko konfederacijo o odpravi obstoječih in preprečevanju novih količinskih omejitev, ki vplivajo na izvoz, ali ukrepov z enakim učinkom

text:
Pomembno pravno obvestilo

|

31989D0548

Uradni list L 295 , 13/10/1989 str. 0028 - 0028 finska posebna izdaja: poglavje 11 zvezek 15 str. 0112  švedska posebna izdaja: poglavje 11 zvezek 15 str. 0112

		Sklep Svetaz dne 21. junija 1989o sklenitvi Dodatnega protokola k Sporazumu med Evropsko gospodarsko skupnostjo in Švicarsko konfederacijo o odpravi obstoječih in preprečevanju novih količinskih omejitev, ki vplivajo na izvoz, ali ukrepov z enakim učinkom(89/548/ES)SVET EVROPSKIH SKUPNOSTI JEob upoštevanju Pogodbe o ustanovitvi Evropske gospodarske skupnosti in zlasti člena 113 Pogodbe,ob upoštevanju predloga Komisije,ker Sporazum med Evropsko gospodarsko skupnostjo in Švicarsko konfederacijo [1], podpisan v Bruslju 22. julija 1972, ne predvideva prepovedi količinskih omejitev, ki vplivajo na izvoz, in ukrepov z enakim učinkom;ker je v interesu Evropske gospodarske skupnosti in Švicarske konfederacije, da pospešujeta prosti promet s surovinami in blagom z odpravo vseh takih omejitev ali ukrepov in s preprečevanjem ustvarjanja novih omejitev in ukrepov, ki vplivajo na njuno medsebojno trgovanje;ker je treba hkrati zagotoviti postopno odpravljanje sedanjih omejitev, ki vplivajo na nekatere proizvode, ali ukrepov z enakim učinkom ter predvideti zaščitne ukrepe v primeru ponovnega izvoza v tretje države, proti katerim pogodbenica izvoznica ohranja omejitve ali ukrepe z enakim učinkom, ali v primeru hudega pomanjkanja posameznega izdelka;ker lahko na podlagi člena 32(1) Sporazuma pogodbenici v interesu svojih gospodarstev razvijejo odnose, vzpostavljene s Sporazumom tako, da ga razširita na področja, ki jih Sporazum ne zajema;ker se je Skupnost pogajala s Švicarsko konfederacijo, rezultat česar je Protokol,SKLENIL:Člen 1Dodatni protokol k Sporazumu med Evropsko gospodarsko skupnostjo in Švicarsko konfederacijo o odpravi obstoječih in preprečevanju novih količinskih omejitev, ki vplivajo na izvoz, ali ukrepov z enakim učinkom se s tem odobri v imenu Skupnosti.Besedilo protokola je priloženo k temu sklepu.Člen 2Predsednik Sveta v imenu Skupnosti opravi notifikacijo, predvideno v členu 6 Dodatnega protokola.Člen 3Ta sklep začne veljati dan po objavi v Uradnem listu Evropskih skupnosti.V Luxembourgu, 21. junija 1989Za SvetPredsednikC. Aranzadi[1] UL L 300, 31.12.1972, str. 189.--------------------------------------------------


title: 2008/510/ES: Sklep Evropskega parlamenta z dne 24. aprila 2007 o zaključnem računu Evropske fundacije za zboljšanje življenjskih in delovnih razmer za proračunsko leto 2005

text:
               15.7.2008

               SL

               Uradni list Evropske unije

               L 187/90

      SKLEP EVROPSKEGA PARLAMENTA

   z dne 24. aprila 2007
   o zaključnem računu Evropske fundacije za zboljšanje življenjskih in delovnih razmer za proračunsko leto 2005
   (2008/510/ES)
   EVROPSKI PARLAMENT,
   ob upoštevanju zaključnega letnega računa Evropske fundacije za zboljšanje življenjskih in delovnih razmer za proračunsko leto 2005 (1),
   ob upoštevanju Poročila Računskega sodišča o zaključnem letnem računu Evropske fundacije za zboljšanje življenjskih in delovnih razmer za proračunsko leto 2005 z odgovori Fundacije (2),
   ob upoštevanju Priporočila Sveta z dne 27. februarja 2007 (5711/2007 – C6-0080/2007),
   ob upoštevanju Pogodbe ES in zlasti člena 276 Pogodbe,
   ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (3), in zlasti člena 185 Uredbe,
   ob upoštevanju Uredbe Sveta (EGS) št. 1365/75 z dne 26. maja 1975 o ustanovitvi Evropske fundacije za zboljšanje življenjskih in delovnih razmer (4) ter zlasti člena 16 Uredbe,
   ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 (5) in zlasti člena 94 Uredbe,
   ob upoštevanju člena 71 in Priloge V svojega Poslovnika,
   ob upoštevanju poročila Odbora za proračunski nadzor ter mnenja Odbora za zaposlovanje in socialne zadeve (A6-0098/2007),

               1.

               ugotavlja, da sta zaključna letna računa Evropske fundacije za zboljšanje življenjskih in delovnih razmer za proračunski leti 2004 in 2005:
               Izkaz prihodkov in odhodkov za proračunski leti 2004 in 2005

                           (v 1000 EUR)

                           2005

                           2004

                              Prihodki

                           Subvencije Komisije

                           18 800

                           18 000

                           Razni prihodki

                           5

                           5

                           Prihodki iz opravljenih storitev

                           158

                           81

                              Skupaj prihodki (a)

                              18 963

                              18 086

                              Odhodki

                              Zaposleni – naslov I proračuna

                           Plačila

                           8 814

                           8 606

                           Prenesena sredstva

                           157

                           132

                              Uprava – naslov II proračuna

                           Plačila

                           875

                           1 267

                           Prenesena sredstva

                           507

                           489

                              Poslovanje – naslov III proračuna

                           Plačila

                           4 967

                           5 056

                           Prenesena sredstva

                           3 809

                           2 522

                              Skupaj odhodki (b)

                              19 130

                              18 072

                              Izid proračunskega leta (a – b)

                              - 167

                              14

                           Saldo, prenesen iz prejšnjega proračunskega leta

                           -1 224

                           -1 296

                           Prenesena in zapadla sredstva

                           71

                           34

                           Zneski, namenjeni ponovni uporabi, iz prejšnjega proračunskega leta, ki niso bili uporabljeni

                           0

                           18

                           Zbrani prihodki Phare

                           260

                           0

                           Nerealizirani prihodki Phare

                           0

                           0

                           Odhodki Phare

                           - 145

                           0

                           Druge prilagoditve

                           0

                           10

                           Tečajne razlike

                           0

                           - 4

                              Saldo proračunskega leta

                              -1 205

                              -1 224

                              Vir: Podatki Evropske fundacije za zboljšanje življenjskih in delovnih razmer. V tej tabeli so povzeti podatki, ki jih je Fundacija navedla v svojih letnih računih.

               2.

               odobri zaključni račun Evropske fundacije za zboljšanje življenjskih in delovnih razmer za proračunsko leto 2005;

               3.

               naroči svojemu predsedniku, naj ta sklep posreduje izvršnemu direktorju Evropske fundacije za zboljšanje življenjskih in delovnih razmer, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Hans-Gert PÖTTERING

            Generalni sekretar

         Harald RØMER

      (1)  UL C 266, 31.10.2006, str. 37.

      (2)  UL C 312, 19.12.2006, str. 80.

      (3)  UL L 248, 16.9.2002, str. 1. Uredba, kakor je bila spremenjena z Uredbo (ES, Euratom) št. 1995/2006 (UL L 390, 30.12.2006, str. 1).

      (4)  UL L 139, 30.5.1975, str. 1. Uredba, kakor je bila nazadnje spremenjena z Uredbo (ES) št. 1111/2005 (UL L 184, 15.7.2005, str. 1).

      (5)  UL L 357, 31.12.2002, str. 72.


title: Sklep Sveta (EU) 2015/1034 z dne 7. maja 2015 o podpisu Sporazuma med Evropsko unijo ter Saint Vincentom in Grenadinami o odpravi vizumske obveznosti za kratkoročno bivanje, v imenu Evropske unije in o njegovi začasni uporabi

text:
               3.7.2015

               SL

               Uradni list Evropske unije

               L 173/37

         SKLEP SVETA (EU) 2015/1034
   z dne 7. maja 2015
   o podpisu Sporazuma med Evropsko unijo ter Saint Vincentom in Grenadinami o odpravi vizumske obveznosti za kratkoročno bivanje, v imenu Evropske unije in o njegovi začasni uporabi
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 77(2)(a) v povezavi s členom 218(5) Pogodbe,
   ob upoštevanju predloga Evropske komisije,
   ob upoštevanju naslednjega:

               (1)

               Z Uredbo (EU) št. 509/2014 Evropskega parlamenta in Sveta (1) je bil sklic na Saint Vincent in Grenadine prenesen iz Priloge I v Prilogo II k Uredbi Sveta (ES) št. 539/2001 (2).

               (2)

               Navedeni sklic na Saint Vincent in Grenadine je opremljen z opombo, v kateri je navedeno, da se izvzetje iz vizumske obveznosti uporablja od dneva začetka veljavnosti sporazuma o izvzetju iz vizumske obveznosti, ki se sklene z Evropsko unijo.

               (3)

               Svet je 9. oktobra 2014 sprejel sklep, s katerim je Komisijo pooblastil, da začne pogajanja s Saint Vincentom in Grenadinami za sklenitev sporazuma med Evropsko unijo ter Saint Vincentom in Grenadinami o odpravi vizumske obveznosti za kratkoročno bivanje (v nadaljnjem besedilu: Sporazum).

               (4)

               Pogajanja o Sporazumu so se začela 12. novembra 2014 in so se uspešno končala s parafiranjem navedenega sporazuma 11. decembra 2014 z izmenjavo pisem.

               (5)

               Sporazum bi bilo treba podpisati, izjave, priložene Sporazumu, pa bi bilo treba odobriti v imenu Unije. Sporazum bi bilo treba začasno uporabljati od dneva njegovega podpisa do zaključka postopkov, potrebnih za njegovo formalno sklenitev.

               (6)

               Ta sklep predstavlja razvoj določb schengenskega pravnega reda, pri katerem Združeno kraljestvo ne sodeluje v skladu s Sklepom Sveta 2000/365/ES (3). Združeno kraljestvo torej ne sodeluje pri sprejetju tega sklepa, ki zato zanj ni zavezujoč in se v njem ne uporablja.

               (7)

               Ta sklep predstavlja razvoj določb schengenskega pravnega reda, pri katerem Irska ne sodeluje v skladu s Sklepom Sveta 2002/192/ES (4). Irska torej ne sodeluje pri sprejetju tega sklepa, ki zato zanjo ni zavezujoč in se v njej ne uporablja –

         SPREJEL NASLEDNJI SKLEP:
   Člen 1
   Podpis Sporazuma med Evropsko unijo ter Saint Vincentom in Grenadinami o odpravi vizumske obveznosti za kratkoročno bivanje (v nadaljnjem besedilu: Sporazum) se odobri v imenu Unije, s pridržkom sklenitve navedenega sporazuma.
   Besedilo Sporazuma je priloženo temu sklepu.
   Člen 2
   Izjave, priložene temu sklepu, se odobrijo v imenu Unije.
   Člen 3
   Predsednik Sveta je pooblaščen, da imenuje osebo(-e), pooblaščeno(-e) za podpis Sporazuma v imenu Unije.
   Člen 4
   Sporazum se začasno uporablja od dneva njegovega podpisa (5) do zaključka postopkov, potrebnih za njegovo sklenitev.
   Člen 5
   Ta sklep začne veljati na dan sprejetja.

      V Bruslju, 7. maja 2015

            Za Svet

            Predsednik

         E. RINKĒVIČS

      (1)  Uredba (EU) št. 509/2014 Evropskega parlamenta in Sveta z dne 15. maja 2014 o spremembi Uredbe Sveta (ES) št. 539/2001 o seznamu tretjih držav, katerih državljani morajo pri prehodu zunanjih meja imeti vizume, in držav, katerih državljani so oproščeni te zahteve (UL L 149, 20.5.2014, str. 67).

      (2)  Uredba Sveta (ES) št. 539/2001 z dne 15. marca 2001 o seznamu tretjih držav, katerih državljani morajo pri prehodu zunanjih meja imeti vizume, in držav, katerih državljani so oproščeni te zahteve (UL L 81, 21.3.2001, str. 1).

      (3)  Sklep Sveta 2000/365/ES z dne 29. maja 2000 o prošnji Združenega kraljestva Velika Britanija in Severna Irska za sodelovanje pri izvajanju nekaterih določb schengenskega pravnega reda (UL L 131, 1.6.2000, str. 43).

      (4)  Sklep Sveta 2002/192/ES z dne 28. februarja 2002 o prošnji Irske, da sodeluje pri izvajanju nekaterih določb schengenskega pravnega reda (UL L 64, 7.3.2002, str. 20).

      (5)  Generalni sekretariat Sveta bo v Uradnem listu Evropske unije objavil datum podpisa Sporazuma.


title: Sklep Sveta z dne 21. marca 2011 o imenovanju članov in nadomestnih članov Svetovalnega odbora za prosto gibanje delavcev za Italijo in Madžarsko

text:
               24.3.2011

               SL

               Uradni list Evropske unije

               C 92/6

         SKLEP SVETA
   z dne 21. marca 2011
   o imenovanju članov in nadomestnih članov Svetovalnega odbora za prosto gibanje delavcev za Italijo in Madžarsko
   2011/C 92/03
   SVET EVROPSKE UNIJE JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (EGS) št. 1612/68 z dne 15. oktobra 1968 o prostem gibanju delavcev v Skupnosti (1), in zlasti členov 26 in 27 Uredbe,
   ob upoštevanju seznamov kandidatov, ki so jih Svetu predložile vlade držav članic,
   ob upoštevanju naslednjega:

               (1)

               Svet je s Sklepom z dne 21. oktobra 2010 (2) imenoval člane in nadomestne člane Svetovalnega odbora za prosto gibanje delavcev za obdobje od 25. septembra 2010 do 24. septembra 2012, z izjemo nekaterih članov.

               (2)

               Italijanska in madžarska vlada sta predložili predloge za imenovanje na več prostih mest –

         SPREJEL NASLEDNJI SKLEP:
   Člen 1
   Za člane in nadomestne člane Svetovalnega odbora za prosto gibanje delavcev za Italijo in Madžarsko se za obdobje, ki se izteče 24. septembra 2012 imenujejo:
   I.   PREDSTAVNIKI VLAD

               Država

               Člani

               Nadomestni člani

               Italija

               ga. Grazia STRANO
               g. Natale FORLANI

               g. Daniele LUNETTA

               Madžarska

               ga. Eszter ENYEDI
               ga. Orsolya KISGYÖRGY

               ga. Hajnalka ERDŐS

   II.   PREDSTAVNIKI ORGANIZACIJ DELAVCEV

               Država

               Člani

               Nadomestni člani

               Italija

               ga. Ornella CILONA
               g. Giuseppe CASUCCI

               ga. Ilaria FONTANIN

               Madžarska

               ga. Judit IVÁNYI dr. CZUGLERNÉ
               ga. Andrea AGÓCS

               g. László KOZÁK

   III.   PREDSTAVNIKI ORGANIZACIJ DELODAJALCEV

               Država

               Člani

               Nadomestni člani

               Italija

               g. Armando OCCHIPINTI
               ga. Yasaman PARPINCHEE

               ga. Paola ASTORRI

               Madžarska

               ga. Terézia BOROSNÉ BARTHA
               g. István KOMORÓCZKI

               ga. Adrienn BÁLINT

         Člen 2
   Člane, ki še niso bili predlagani za imenovanje, bo Svet imenoval kasneje.
   Člen 3
   Ta sklep začne veljati z dnem sprejetja.

      V Bruslju, 21. marca 2011

            Za Svet

            Predsednik

         MARTONYI J.

      (1)  UL L 257, 19.10.1968, str. 2.

      (2)  UL C 294, 29.10.2010, str. 1.


title: 2005/436/ES: Sklep Komisije z dne 13. junija 2005 o sodelovanju Skupnosti z Organizacijo Združenih narodov za prehrano in kmetijstvo zlasti glede dejavnosti, ki jih izvaja Evropska komisija za obvladovanje slinavke in parkljevke

text:
               14.6.2005

               SL

               Uradni list Evropske unije

               L 151/26

         SKLEP KOMISIJE
   z dne 13. junija 2005
   o sodelovanju Skupnosti z Organizacijo Združenih narodov za prehrano in kmetijstvo zlasti glede dejavnosti, ki jih izvaja Evropska komisija za obvladovanje slinavke in parkljevke
   (2005/436/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Odločbe Sveta 90/424/EGS z dne 26. junija 1990 o odhodkih na področju veterine (1) in zlasti členov 12 in 13 Odločbe,
   ob upoštevanju naslednjega:

               (1)

               Ob večji epidemiji slinavke in parkljevke (FMD) v poznih petdesetih letih prejšnjega stoletja v Skupnosti in sosednjih državah je bila ustanovljena Evropska komisija za obvladovanje slinavke in parkljevke (EUFMD) v okviru Organizacije Združenih narodov za prehrano in kmetijstvo (FAO).

               (2)

               V šestdesetih letih so bile države članice EUFMD zaradi naraščajočih groženj o prihodu eksotičnih sevov FMD v Evropo pozvane, da ustanovijo odškodninski sklad, namenjen nujnim ukrepom, ki jih je bilo treba izvajati na Balkanu kot največji vstopni poti bolezni. Pozneje se je sklad razdelil na Odškodninski sklad 911100MTF/003/EGS, ki ga podpirajo tiste države članice, ki so bile hkrati države članice Skupnosti, in Odškodninski sklad 909700MTF/004/MUL, ki ga podpirajo države članice EUFMD, ki takrat niso bile ali niso države članice Skupnosti.

               (3)

               V skladu s členom 4 Direktive Sveta 90/423/EGS z dne 26. junija 1990 o spremembi Direktive 85/511/EGS o uvedbi ukrepov Skupnosti za obvladovanje slinavke in parkljevke, Direktive 64/432/EGS o problemih v zvezi z zdravstvenim varstvom živali, ki vplivajo na trgovino z govedom in prašiči znotraj Skupnosti, in Direktive 72/462/EGS o problemih v zvezi z zdravstvenimi in veterinarskimi pregledi ob uvozu goveda in prašičev ter svežega mesa iz tretjih držav (2) je leta 1991 prenehalo preventivno cepljenje proti FMD na celotnem območju Skupnosti.

               (4)

               Hkrati je Odločba 90/424/EGS izrecno predvidela možnost podpiranja ukrepov za obvladovanje slinavke in parkljevke v tretjih državah, zlasti z namenom zaščititi ogrožena območja znotraj Skupnosti.

               (5)

               S sprejetjem Direktive Sveta 2003/85/ES z dne 29. septembra 2003 o ukrepih Skupnosti za obvladovanje slinavke in parkljevke, ki razveljavljajo Direktivo 85/511/EGS in odločbi 89/531/EGS in 91/665/EGS ter spreminja Direktivo 92/46/EGS (3) so države članice ponovno potrdile prepoved preventivnega cepljenja, medtem ko so podaljšale možnost uporabe nujnega cepljenja proti FMD.

               (6)

               Številni izbruhi FMD, ki so bili opaženi od leta 1992, zlasti v delih Skupnosti, ki mejijo na endemično okužene države, in večje epidemije v nekaterih državah članicah leta 2001 zahtevajo visoko stopnjo ozaveščenosti glede bolezni in pripravljenosti, vključno z mednarodnim sodelovanjem.

               (7)

               Poleg tega so bili v zadnjih letih v državah, ki mejijo na države članice, opaženi izbruhi in v nekaterih primerih hude epidemije, ki lahko ogrozijo zdravstveno stanje dovzetne živine.

               (8)

               Glede na pojav novih virusnih topotipov in regionalnega poslabšanja nadzornih ukrepov je Skupnost v tesnem sodelovanju z EUFMD in z uporabo Odškodninskega sklada 911100MTF/003/EGS podprla kampanje nujnega cepljenja v Turčiji in Zakavkazju.

               (9)

               V skladu z Odločbo Komisije 2001/300/ES z dne 30. marca o sodelovanju Skupnosti z Organizacijo za prehrano in kmetijstvo zlasti glede dejavnosti, ki jih izvaja Evropska komisija za obvladovanje slinavke in parkljevke (4), je Komisija sklenila „Izvedbeni sporazum MTF/INT/003/EEC911100 (TFEU970089129) o stalnih aktivnostih, ki jih financira ES in izvaja Evropska komisija za obvladovanje slinavke in parkljevke“, ki je uspešno deloval do 31. decembra 2004.

               (10)

               Evropska skupnost in Združeni narodi so 29. novembra 2003 podpisali nov finančni in upravni okvirni sporazum, s katerim so bile dane razmere, ki so omogočile sporazum med Komisijo Evropskih skupnosti in Organizacijo Združenih narodov za prehrano in kmetijstvo, podpisan 17. julija 2003.

               (11)

               Primerno je obnoviti izvedbeni sporazum med dvema mednarodnima organizacijama in ob upoštevanju razširjene Skupnosti določiti prispevek Skupnosti v Odškodninski sklad 911100MTF/INT/003/EGS na največ 4,5 milijona EUR za obdobje štirih let. Proračun Odškodninskega sklada za leto 2005 mora biti sestavljen iz končnega stanja sredstev dne 25. januarja 2005 in prispevka Skupnosti, da se doseže znesek, ki bo v USD enakovreden 2 milijonoma EUR. Pozneje se izdatki zagotovijo z letnimi prenosi.

               (12)

               Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali –

         SKLENILA:
   Člen 1
   1.   Stanje Odškodninskega sklada 911100/MFT/INT/003/EGS (TFEU 970089129) na dan 25. januarja 2005 je 55 284 USD, kakor navaja končno poročilo 71. seje Izvršnega odbora Evropske komisije za obvladovanje slinavke in parkljevke (EUFMD).
   2.   Od 1. januarja 2005 se finančna obveznost Skupnosti do sklada iz odstavka 1 določi v znesku največ 4,5 milijonov EUR za obdobje štirih let.
   3.   Prvi obrok zneska iz odstavka 2 za leto 2005 sestoji iz:

               (a)

               stanja iz odstavka 1; in

               (b)

               prispevka Skupnosti, potrebnega, da se doseže skupni znesek, ki bo v USD enakovreden 2 000 000 EUR.

         4.   Odhodki Odškodninskega sklada, ki nastanejo v letih 2005, 2006, 2007 in 2008, se zagotovijo z letnimi prispevki Skupnosti, ki se plačajo v letih 2006, 2007, 2008 in 2009. Vendar so ti prenosi odvisni od razpoložljivih sredstev v proračunu Skupnosti.
   5.   Letni prispevki Skupnosti iz odstavka 4 temeljijo na finančnem poročilu, ki ga EUFMD pripravi za letno sejo izvršnega odbora ali polletno splošno sejo EUFMD na podlagi podrobne dokumentacije v skladu s pravili Organizacije za prehrano in kmetijstvo (FAO).
   Člen 2
   1.   Izvedbeni sporazum o uporabi in delovanju Odškodninskega sklada 911100/MFT/INT/003/EGS (TFEU 9700891129) se sklene med Komisijo Evropskih skupnosti in Organizacijo Združenih narodov za prehrano in kmetijstvo za obdobje štirih let, z začetkom 1. januarja 2005.
   2.   Odškodninski sklad iz člena 1 se upravlja s sporazumom med Komisijo in EUFMD v skladu z izvedbenim sporazumom iz odstavka 1 tega člena.

      V Bruslju, 13. junija 2005

            Za Komisijo

         Markos KYPRIANOU

            Član Komisije

      (1)  UL L 224, 18.8.1990, str. 19. Uredba, kakor je bila nazadnje spremenjena z Uredbo (ES) št. 806/2003 (UL L 122, 16.5.2003, str. 1).

      (2)  UL L 224, 18.8.1990, str. 13.

      (3)  UL L 306, 22.11.2003, str. 1.

      (4)  UL L 102, 12.4.2001, str. 71. Odločba, kakor je bila nazadnje spremenjena z Odločbo 2002/953/ES (UL L 330, 6.12.2002, str. 39).


Pomembno pravno obvestilo

|

52007BP0121(02)

2. Sklep Evropskega parlamenta z dne 24. aprila 2007 o zaključnem računu Eurojusta za proračunsko leto 2005 (C6-0395/2006 - 2006/2162(DEC))

Uradni list 074 E , 20/03/2008 str. 0234 - 0235

		2.Sklep Evropskega parlamenta z dne 24. aprila 2007 o zaključnem računu Eurojusta za proračunsko leto 2005 (C6-0395/2006 — 2006/2162(DEC))Evropski parlament,- ob upoštevanju zaključnega letnega računa Eurojusta za proračunsko leto 2005 [1],- ob upoštevanju Poročila Računskega sodišča o zaključnem letnem računu Eurojusta za proračunsko leto 2005 z odgovori Eurojusta [2],- ob upoštevanju Priporočila Sveta z dne 27. februarja 2007 (5711/2007 — C6-0080/2007),- ob upoštevanju Pogodbe ES in zlasti člena 276 Pogodbe ter Pogodbe EU in zlasti člena 41 Pogodbe,- ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti [3], in zlasti člena 185 Uredbe,- ob upoštevanju Sklepa Sveta 2002/187/PNZ z dne 28. februarja 2002 o ustanovitvi Eurojusta za okrepitev boja proti težjim oblikam kriminala [4] in zlasti člena 36 Sklepa,- ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 [5] in zlasti člena 94 Uredbe,- b upoštevanju člena 71 in Priloge V svojega Poslovnika,- ob upoštevanju poročila Odbora za proračunski nadzor in mnenja Odbora za državljanske svoboščine, pravosodje in notranje zadeve (A6-0120/2007),1. ugotavlja, da je zaključni letni račun Eurojusta za proračunski leti 2004 in 2005 naslednji:Vir: Podatki Eurojusta. - V tej tabeli so povzeti podatki, ki jih je Eurojust navedel v svojih zaključnih letnih računih.(v 1000 EUR) |Izkaz prihodkov in odhodkov za proračunski leti 2004 in 2005 || 2005 | 2004 |Prihodki iz poslovanjaSubvencije Skupnosti | 11991 | 8726 |Razni prihodki | 59 | 397 |Skupaj (a) | 12050 | 9123 |Odhodki iz poslovanjaNabava blaga in storitev | 4854 | 4476 |Stroški za zaposlene | 5149 | 4142 |Amortizacija | 508 | 332 |Skupaj (b) | 10511 | 8950 |Izid proračunskega leta (a - b) | 1539 | 173 |2. odobri pripravo zaključnega računa Eurojusta za proračunsko leto 2005;3. naroči svojemu predsedniku, naj ta sklep posreduje upravnemu direktorju Eurojusta, Svetu, Komisiji in Računskemu sodišču ter poskrbi za njegovo objavo v Uradnem listu Evropske unije (serija L).[1] UL C 266, 31.10.2006, str. 34.[2] UL C 312, 19.12.2006, str. 67.[3] UL L 248, 16.9.2002, str. 1. Uredba, kakor je bila spremenjena z Uredbo (ES, Euratom) št. 1995/2006 (UL L 390, 30.12.2006, str. 1).[4] UL L 63, 6.3.2002, str. 1. Sklep, kakor je bil spremenjen s Sklepom 2003/659/PNZ (UL L 245, 29.9.2003, str. 44).[5] UL L 357, 31.12.2002, str. 72.--------------------------------------------------


title: Sklep Sveta 2013/760/SZVP z dne 13. decembra 2013 o spremembi Sklepa 2013/255/SZVP o omejevalnih ukrepih proti Siriji

text:
               14.12.2013

               SL

               Uradni list Evropske unije

               L 335/50

         SKLEP SVETA 2013/760/SZVP
   z dne 13. decembra 2013
   o spremembi Sklepa 2013/255/SZVP o omejevalnih ukrepih proti Siriji
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 29 Pogodbe,
   ob upoštevanju Sklepa Sveta 2013/255/SZVP z dne 31. maja 2013 o omejevalnih ukrepih proti Siriji (1),
   ob upoštevanju naslednjega:

               (1)

               Svet je 31. maja 2013 sprejel Sklep 2013/255/SZVP.

               (2)

               V Sklep 2013/255/SZVP je treba uvesti izjeme, da bodo države članice lahko zagotovile podporo dejavnostim Organizacije za prepoved kemičnega orožja (OPCW) pri odpravi kemičnega orožja v Siriji v skladu z odstavkom 10 Resolucije Varnostnega sveta Združenih narodov (ZN) št. 2118 (2013).

               (3)

               Poleg tega je treba uvesti omejitve za trgovino s predmeti, ki so del sirske kulturne dediščine in so bili nezakonito odstranjeni iz Sirije, da se omogoči varno vračanje takih predmetov.

               (4)

               Izjemo iz Sklepa 2013/255/SZVP pri zamrznitvi sredstev zaradi humanitarnih namenov bi bilo treba spremeniti, da bi omogočili lažje zagotavljanje humanitarne pomoči Siriji in hkrati preprečili možnost zlorabe sproščenih sredstev ali gospodarskih virov. V tem okviru bi bilo treba sprostiti sredstva za ZN za zagotovitev pomoč Siriji v skladu z načrtom za humanitarno pomoč Siriji (SHARP).

               (5)

               Prav tako je potrebno dodati izjemo od zamrznitve sredstev, da se omogoči izvedba plačil s strani oseb ali subjektov, ki niso uvrščeni na seznam - ali za njih -, zaradi povezanosti s posebno pogodbo o trgovskih poslih za medicinsko opremo, hrano, bivališčem, sanitacijo ali higieno za civilno rabo.

               (6)

               Za izvajanje nekaterih ukrepov je potrebno nadaljnje ukrepanje Unije.

               (7)

               Sklep 2013/255/SZVP bi bilo zato treba ustrezno spremeniti –

         SPREJEL NASLEDNJI SKLEP:
   Člen 1
   Sklep 2013/255/SZVP se spremeni:

               (1)

               v členu 1 se odstavek 3 nadomesti z naslednjim:
               "3.   Odstavka 1 in 2 se ne uporabljata za prodajo, dobavo, prevoz ali izvoz nekatere opreme, blaga in tehnologije, ki bi se lahko uporabili za notranjo represijo ali za izdelavo in vzdrževanje izdelkov, ki bi se lahko uporabili za notranjo represijo, ali za zagotavljanje s tem povezane tehnične ali finančne pomoči, kadar država članica v vsakem primeru posebej ugotovi, da so namenjeni v za:

                           (a)

                           prehrambne, kmetijske, zdravstvene ali druge humanitarne namene ali v korist osebja ZN ali osebja Unije ali njenih držav članic; ali

                           (b)

                           dejavnosti v skladu s točko 10 Resolucije Varnostnega sveta Združenih narodov 2118 (2013) in ustreznimi sklepi Izvršnega sveta Organizacije za prepoved kemičnega orožja (OPCW) ter skladno s cilji Konvencije o prepovedi razvoja, proizvodnje, kopičenja zalog in uporabe kemičnega orožja ter o njegovem uničenju (Konvencija o kemičnem orožju) in po posvetovanju z OPCW";

               (2)

               v členu 3 se doda naslednji odstavek:
               „3.   Odstavka 1 in 2 se ne uporabljata za uvoz in prevoz kemičnega orožja ali povezanega materiala in opreme iz Sirije ali s poreklom v Siriji, ki se izvaja v skladu s s točko 10 Resolucije Varnostnega sveta Združenih narodov 2118 (2013) in ustreznimi sklepi Izvršnega sveta Organizacije za prepoved kemičnega orožja (OPCW) ter skladno s cilji Konvencije o kemičnem orožju.“;

               (3)

               vstavi se naslednji člen:
               „Člen 13a
               Prepovedan je uvoz, izvoz in prenos kulturnih dobrin ter drugih predmetov arheološkega, zgodovinskega, kulturnega, posebnega znanstvenega in verskega pomena ali zagotavljanje posredniških storitev z njimi, če so bili nezakonito odstranjeni iz Sirije na ali po 9. maju 2011 ali če za to obstaja utemeljen sum. Ta prepoved ne velja, če se izkaže, da so predmeti kulturnega pomena v postopku varne vrnitve k njihovim zakonitim lastnikom v Siriji.
               Unija sprejme ukrepe, ki so potrebni za določitev predmetov, ki jih ta člen zajema.“;

               (4)

               v členu 28(3) se točka (e) nadomesti z naslednjim:

                           „(e)

                           nujni za humanitarne namene, kot so zagotavljanje ali lažje zagotavljanje pomoči, vključno z medicinsko opremo, hrano, humanitarnimi delavci in s tem povezano pomočjo, pod pogojem, da se v primeru sprostitve zamrznjenih sredstev ali gospodarskih virov sprostijo sredstva ali gospodarski viri za ZN z namenom zagotavljanja ali lajšanja zagotavljanja pomoči zagotovi pomoči Siriji v skladu z načrtom za humanitarno pomoč Siriji (SHARP);“;

               (5)

               v členu 28(3) se doda naslednja točka:

                           "(g)

                           nujni za evakuacijo iz Sirije.";

               (6)

               v členu 28 se doda naslednji odstavek:
               "12.   Odstavka 1 in 2 se ne uporabljata za prenos sredstev ali gospodarskih virov s strani Commercial Bank of Syria ali prek nje, prejetih iz držav zunaj ozemlja Unije in zamrznjenih po datumu njene uvrstitve na seznam, ali za prenos sredstev ali gospodarskih virov s strani Commercial Bank of Syria ali prek nje, prejetih iz držav zunaj ozemlja Unije in zamrznjenih po datumu njene uvrstitve na seznam, kadar se tak prenos nanaša na plačilo s strani finančne institucije, ki ni uvrščena na seznam, zapadlo v povezavi s posebno pogodbo o trgovskih poslih za medicinsko opremo, hrano, bivališčem, sanitacijo ali higieno za civilno rabo, pod pogojem da pristojni organ zadevne države članice za vsak primer posebej ugotovi, da plačila ne bo neposredno ali posredno prejela nobena oseba ali subjekt iz odstavka 1 ".

         Člen 2
   Ta sklep začne veljati na dan objave v Uradnem listu Evropske unije.

      V Bruslju, 13. decembra 2013

            Za Svet

            Predsednik

         V. MAZURONIS

      (1)  UL L 147, 1.6.2013, str. 14.


title: 2014/930/EU: Sklep Sveta z dne 16. decembra 2014 o določitvi sestave Odbora regij

text:
               19.12.2014

               SL

               Uradni list Evropske unije

               L 365/143

         SKLEP SVETA
   z dne 16. decembra 2014
   o določitvi sestave Odbora regij

      (2014/930/EU)

   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 305 Pogodbe,
   ob upoštevanju predloga Evropske komisije,
   ob upoštevanju naslednjega:

               (1)

               Člen 300 Pogodbe o delovanju Evropske unije (PDEU) določa pravila za sestavo Odbora regij.

               (2)

               Člen 305 PDEU določa, da mora sestavo Odbora regij določi Svet. Število članov ne sme preseči 350.

               (3)

               Odbor regij je 6. oktobra 2010 sprejel priporočila Komisiji in Svetu za prihodnjo sestavo Odbora regij (1).

               (4)

               Sedanje ravnotežje v sestavi Odbora regij bi bilo treba v čim večji meri ohraniti, saj je rezultat zaporednih medvladnih konferenc.

               (5)

               Ta sklep je prehodne narave, saj se sprejme zaradi rešitve specifičnega pravnega problema, in sicer neskladnosti med skupnim številom članov Odbora regij, ki je rezultat zaporednih medvladnih konferenc, in največjim možnim številom članov, ki ga določa člen 305 PDEU.

               (6)

               Ta sklep se sprejme v kontekstu specifičnih okoliščin, povezanih z Odborom regij, in ne predstavlja precedensa za sestavo katere koli institucije.

               (7)

               Svet spremeni ta sklep na podlagi predloga Komisije, in sicer pravočasno pred začetkom mandata Odbora leta 2020, v vsakem primeru pa pred naslednjo širitvijo.

               (8)

               Sprememba temelji na izidu sedanjega Sklepa, tj. na spoštovanju števila sedežev, določenih za države članice, ki jih zanima sedanja sprememba. Zaradi te spremembe se nadaljnje zmanjšanje števila sedežev ne bo uporabilo za države članice, na katere vpliva sedanji Sklep.

               (9)

               Začetek veljavnosti tega sklepa bi bilo treba odložiti, dokler se ne izteče mandat sedanjim članom, da bi se omogočilo, da bo Odbor regij sestavljen v skladu s členom 24 Akta o pristopu Hrvaške –

         SPREJEL NASLEDNJI SKLEP:
   Člen 1
   Število članov Odbora regij je naslednje:

               Belgija

               12

               Bolgarija

               12

               Češka

               12

               Danska

               9

               Nemčija

               24

               Estonija

               6

               Irska

               9

               Grčija

               12

               Španija

               21

               Francija

               24

               Hrvaška

               9

               Italija

               24

               Ciper

               5

               Latvija

               7

               Litva

               9

               Luksemburg

               5

               Madžarska

               12

               Malta

               5

               Nizozemska

               12

               Avstrija

               12

               Poljska

               21

               Portugalska

               12

               Romunija

               15

               Slovenija

               7

               Slovaška

               9

               Finska

               9

               Švedska

               12

               Združeno kraljestvo

               24.

         Člen 2
   Ta sklep začne veljati na dan objave v Uradnem listu Evropske unije.

   Uporablja se od 26. januarja 2015.

      V Bruslju, 16. decembra 2014

            Za Svet

            Predsednik

         S. GOZI

      (1)  CdR 137/2010 fin (https://dm.cor.europa.eu/corDocumentSearch/Pages/redsearch.aspx).


title: 2011/547/EU: Sklep Sveta z dne 12. septembra 2011 o začetku avtomatizirane izmenjave podatkov iz registrov vozil v Romuniji

text:
               20.9.2011

               SL

               Uradni list Evropske unije

               L 242/8

         SKLEP SVETA
   z dne 12. septembra 2011
   o začetku avtomatizirane izmenjave podatkov iz registrov vozil v Romuniji
   (2011/547/EU)
   SVET EVROPSKE UNIJE JE –
   ob upoštevanju Sklepa Sveta 2008/615/PNZ z dne 23. junija 2008 o poglobitvi čezmejnega sodelovanja, zlasti na področju boja proti terorizmu in čezmejnemu kriminalu (1), zlasti člena 25 Sklepa,
   ob upoštevanju Sklepa Sveta 2008/616/PNZ z dne 23. junija 2008 o izvajanju Sklepa 2008/615/PNZ (2), zlasti člena 20 in poglavja 4 Priloge k Sklepu,
   ob upoštevanju naslednjega:

               (1)

               V skladu s Protokolom o prehodni ureditvi, priloženim k Pogodbi o Evropski uniji, Pogodbi o delovanju Evropske unije in Pogodbi o ustanovitvi Evropske skupnosti za atomsko energijo, akti institucij, organov, uradov in agencij Unije, sprejeti pred začetkom veljavnosti Lizbonske pogodbe, ohranijo pravne učinke, dokler niso razveljavljeni, razglašeni za nične ali spremenjeni zaradi izvajanja Pogodb.

               (2)

               Skladno s tem se uporablja člen 25 Sklepa 2008/615/PNZ, Svet pa mora s soglasno odločitvijo ugotoviti, ali so države članice začele izvajati določbe poglavja 6 navedenega sklepa.

               (3)

               Člen 20 Sklepa 2008/616/PNZ določa, da je treba sklepe iz člena 25(2) Sklepa 2008/615/PNZ sprejeti na podlagi poročila o oceni, ki je oprto na vprašalnik. Kar zadeva avtomatizirano izmenjavo podatkov v skladu s poglavjem 2 Sklepa 2008/615/PNZ, se poročilo o oceni pripravi na podlagi ocenjevalnega obiska in preskusa.

               (4)

               V skladu s točko 1.1 poglavja 4 Priloge k Sklepu 2008/616/PNZ vprašalnik, ki ga je pripravila pristojna delovna skupina Sveta, zadeva vsako avtomatizirano izmenjavo podatkov in ga mora država članica izpolniti takoj, ko meni, da v ustrezni kategoriji podatkov izpolnjuje predpogoje za delitev podatkov.

               (5)

               Romunija je izpolnila vprašalnik o varstvu podatkov in vprašalnik o podatkih iz registrov vozil.

               (6)

               Nizozemska je opravila uspešen preskus z Romunijo.

               (7)

               V Romuniji je bil opravljen ocenjevalni obisk, o katerem je belgijsko-nizozemska ocenjevalna skupina pripravila poročilo in ga poslala ustrezni delovni skupini Sveta.

               (8)

               Splošno poročilo o oceni, v katerem so povzeti rezultati iz vprašalnika, ocenjevalnega obiska in preskusa v zvezi s podatki iz registrov vozil, je bilo predloženo Svetu –

         SPREJEL NASLEDNJI SKLEP:
   Člen 1
   Romunija je za namene avtomatiziranega iskanja podatkov iz registrov vozil začela v celoti izvajati splošne določbe o varstvu podatkov iz poglavja 6 Sklepa 2008/615/PNZ ter je upravičena prejemati in pošiljati osebne podatke v skladu s členom 12 navedenega sklepa, in sicer od datuma začetka veljavnosti tega sklepa.
   Člen 2
   Ta sklep začne veljati na dan sprejetja.

      V Bruslju, 12. septembra 2011

            Za Svet

            Predsednik

         M. DOWGIELEWICZ

      (1)  UL L 210, 6.8.2008, str. 1.

      (2)  UL L 210, 6.8.2008, str. 12.


title: 2011/22/EU: Sklep Evropske centralne banke z dne 13. decembra 2010 o vplačilu kapitala Evropske centralne banke s strani nacionalnih centralnih bank zunaj euroobmočja (ECB/2010/28)

text:
               15.1.2011

               SL

               Uradni list Evropske unije

               L 11/56

         SKLEP EVROPSKE CENTRALNE BANKE
   z dne 13. decembra 2010
   o vplačilu kapitala Evropske centralne banke s strani nacionalnih centralnih bank zunaj euroobmočja
   (ECB/2010/28)
   (2011/22/EU)
   RAZŠIRJENI SVET EVROPSKE CENTRALNE BANKE JE –
   ob upoštevanju Statuta Evropskega sistema centralnih bank in Evropske centralne banke (v nadaljnjem besedilu: Statut ESCB) ter zlasti člena 47 Statuta ESCB,
   ob upoštevanju naslednjega:

               (1)

               Člen 47 Statuta ESCB določa, da centralne banke držav članic z odstopanjem (v nadaljnjem besedilu: NCB zunaj euroobmočja) ne vplačajo svojega vpisanega kapitala, razen če Razširjeni svet z večino, ki predstavlja vsaj dve tretjini vpisanega kapitala Evropske centralne banke (ECB) in vsaj polovico delničarjev, ne odloči, da mora biti vplačan minimalni odstotek kot prispevek za stroške poslovanja ECB.

               (2)

               Člen 1 Sklepa ECB/2008/28 z dne 15. decembra 2008 o določitvi ukrepov, potrebnih za vplačilo kapitala Evropske centralne banke s strani nesodelujočih nacionalnih centralnih bank (1), določa, da morajo NCB zunaj euroobmočja vplačati 7 % svojega vpisanega kapitala v kapital ECB z učinkom od 1. januarja 2009.

               (3)

               Sklep ECB/2008/23 z dne 12. decembra 2008 o odstotnih deležih nacionalnih centralnih bank v ključu za vpis kapitala Evropske centralne banke (2) določa ključ za vpis kapitala ECB v skladu s členom 29.3 Statuta ESCB in z učinkom od 1. januarja 2009 vzpostavlja ponderje, določene za vsako nacionalno centralno banko v kapitalskem ključu (v nadaljnjem besedilu: ponderji v kapitalskem ključu).

               (4)

               V skladu s členom 1 Sklepa ECB/2010/26 z dne 13. decembra 2010 o povečanju kapitala Evropske centralne banke (3) se je kapital ECB povečal za 5 000 milijonov EUR, in sicer s 5 760 652 402,58 EUR na 10 760 652 402,58 EUR, z učinkom od 29. decembra 2010.

               (5)

               Povečanje kapitala ECB bi zahtevalo, da NCB zunaj euroobmočja vplačajo 7 % njihovega ustreznega deleža v povečanem kapitalu, čeprav stroški poslovanja ECB ne upravičujejo višjega prispevka v absolutnem smislu. V izogib temu povečanemu prispevku za stroške poslovanja ECB s strani NCB zunaj euroobmočja je treba odstotek, ki ga morajo vplačati NCB zunaj euroobmočja, zmanjšati tako, da zneski, ki jih je treba plačati, ostanejo na podobni ravni –

         SPREJEL NASLEDNJI SKLEP:
   Člen 1
   Višina in oblika vpisanega in vplačanega kapitala
   Vsaka NCB zunaj euroobmočja vplača 3,75 % svojega deleža v vpisanem kapitalu ECB z učinkom od 29. decembra 2010. Ob upoštevanju ponderjev v kapitalskem ključu, določenih v členu 2 Sklepa ECB/2008/23, ima vsaka NCB zunaj euroobmočja skupni vpisani in vplačani kapital v zneskih, ki sta prikazana poleg njenega imena v spodnji tabeli:

               NCB zunaj euroobmočja

               Vpisani kapital na 29. december 2010
               (v EUR)

               Vplačani kapital na 29. december 2010
               (v EUR)

               Българска народна банка (Bolgarska narodna banka)

               93 467 026,77

               3 505 013,50

               Česká národní banka

               155 728 161,57

               5 839 806,06

               Danmarks Nationalbank

               159 634 278,39

               5 986 285,44

               Eesti Pank

               19 261 567,80

               722 308,79

               Latvijas Banka

               30 527 970,87

               1 144 798,91

               Lietuvos bankas

               45 797 336,63

               1 717 400,12

               Magyar Nemzeti Bank

               149 099 599,69

               5 591 234,99

               Narodowy Bank Polski

               526 776 977,72

               19 754 136,66

               Banca Națională a României

               265 196 278,46

               9 944 860,44

               Sveriges Riksbank

               242 997 052,56

               9 112 389,47

               Bank of England

               1 562 145 430,59

               58 580 453,65

         Člen 2
   Uskladitev vplačanega kapitala
   1.   Glede na to, da so vse NCB zunaj euroobmočja že vplačale 7 % svojih deležev v vpisanem kapitalu ECB, kot veljajo na 28. december 2010 po Sklepu ECB/2008/28, bo vsaka od njih vplačala dodatni znesek iz spodnje tabele, ki predstavlja razliko med vplačanim kapitalom iz člena 1 in v preteklosti vplačanim zneskom:

               NCB zunaj euroobmočja

               (v EUR)

               Българска народна банка (Bolgarska narodna banka)

               2 421,63

               Česká národní banka

               4 034,75

               Danmarks Nationalbank

               4 135,95

               Eesti Pank

               499,04

               Latvijas Banka

               790,95

               Lietuvos bankas

               1 186,56

               Magyar Nemzeti Bank

               3 863,01

               Narodowy Bank Polski

               13 648,22

               Banca Națională a României

               6 870,95

               Sveriges Riksbank

               6 295,79

               Bank of England

               40 473,51

         2.   NCB zunaj euroobmočja plačajo Evropski centralni banki zneske, navedene v odstavku 1, z ločenim prenosom preko transevropskega sistema bruto poravnave v realnem času (sistem TARGET2) 29. decembra 2010.
   3.   Kadar NCB zunaj euroobmočja nima dostopa do sistema TARGET2, se zneski, navedeni v odstavku 1, prenesejo s knjiženjem v dobro računa, ki ga ECB ali NCB zunaj euroobmočja pravočasno določi.
   Člen 3
   Končne določbe
   1.   Ta sklep začne veljati 29. decembra 2010.
   2.   Sklep ECB/2008/28 se s tem sklepom razveljavi z učinkom od 29. decembra 2010.
   3.   Sklicevanja na Sklep ECB/2008/28 se štejejo za sklicevanja na ta sklep.

      V Frankfurtu na Majni, 13. decembra 2010

            Predsednik ECB

         Jean-Claude TRICHET

      (1)  UL L 21, 24.1.2009, str. 81.

      (2)  UL L 21, 24.1.2009, str. 66.

      (3)  Glej stran 53 tega Uradnega lista.


title: 2008/727/ES: Sklep Sveta z dne 15. septembra 2008 o imenovanju slovaškega člana in slovaškega nadomestnega člana Odbora regij

text:
               16.9.2008

               SL

               Uradni list Evropske unije

               L 247/25

      SKLEP SVETA

   z dne 15. septembra 2008
   o imenovanju slovaškega člana in slovaškega nadomestnega člana Odbora regij
   (2008/727/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti člena 263 Pogodbe,
   ob upoštevanju predloga slovaške vlade,
   ob upoštevanju naslednjega:

               (1)

               Svet je 24. januarja 2006 sprejel Sklep 2006/116/ES o imenovanju članov in nadomestnih članov Odbora regij za obdobje od 26. januarja 2006 do 25. januarja 2010 (1).

               (2)

               Zaradi odstopa g. Milana MURGAŠA se je sprostilo mesto člana Odbora regij. Mesto nadomestnega člana se je sprostilo zaradi imenovanja g. Vladimírja BAJANA za člana Odbora regij –

         SKLENIL:
   Člen 1
   Za preostanek mandata, ki se izteče 25. januarja 2010, se v Odbor regij imenujeta:

               (a)

               za člana:
               g. Vladimír BAJAN, predseda Bratislavského samosprávneho kraja (predsednik Avtonomne regije Bratislava) (sprememba mandata), in

               (b)

               za nadomestnega člana:
               g. Milan MURGAŠ, predseda Banskobystrického samosprávneho kraja (predsednik Avtonomne regije Banská Bystrica).

         Člen 2
   Ta sklep začne učinkovati na dan sprejetja.

      V Bruslju, 15. septembra 2008

            Za Svet

            Predsednik

         B. KOUCHNER

      (1)  UL L 56, 25.2.2006, str. 75.


title: Sklep Sveta z dne 27. julija 2009 o imenovanju člana upravnega odbora Evropske agencije za kemikalije

text:
               31.7.2009

               SL

               Uradni list Evropske unije

               C 178/13

      SKLEP SVETA

   z dne 27. julija 2009
   o imenovanju člana upravnega odbora Evropske agencije za kemikalije
   2009/C 178/10
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti,
   ob upoštevanju Uredbe (ES) št. 1907/2006 Evropskega parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH), o ustanovitvi Evropske agencije za kemikalije (1) in zlasti člena 79 Uredbe,
   ob upoštevanju naslednjega:

               (1)

               Člen 79 Uredbe (ES) št. 1907/2006 določa, da bi moral Svet za člane upravnega odbora Evropske agencije za kemikalije imenovati po enega predstavnika iz vsake države članice.

               (2)

               Svet je s Sklepom z dne 7. junija 2007 (2) imenoval 27 članov upravnega odbora Evropske agencije za kemikalije.

               (3)

               Nizozemska vlada je Svet obvestila, da namerava nizozemskega predstavnika v upravnem odboru zamenjati, zato je podala predlog za imenovanje novega predstavnika, ki bi ga bilo treba imenovati za obdobje do 31. maja 2013 –

         SKLENIL:
   Člen 1
   G. Johannes Karel Barend Henri KWISTHOUT, nizozemski državljan, rojen 6. junija 1964, se namesto Dr. Arnoldusa Wilhelmusa VAN DER WIELENA imenuje za člana upravnega odbora Evropske agencije za kemikalije za obdobje od 1. avgusta 2009 do 31. maja 2013.
   Člen 2
   Ta sklep se objavi v Uradnem listu Evropske unije.

      V Bruslju, 27. julija 2009

            Za Svet

            Predsednik

         C. BILDT

      (1)  UL L 396, 30.12.2006, str. 1.

      (2)  UL C 134, 16.6.2007, str. 6.


title: Sklep Sveta z dne 24. januarja 2000 o ustanovitvi Odbora za zaposlovanje (2000/98/ES)

text:
Pomembno pravno obvestilo

|

32000D0098

Uradni list L 029 , 04/02/2000 str. 0021 - 0022

		Sklep Svetaz dne 24. januarja 2000o ustanovitvi Odbora za zaposlovanje(2000/98/ES)SVET EVROPSKE UNIJE JE –ob upoštevanju Pogodbe o ustanovitvi Evropske skupnosti in zlasti člena 130 Pogodbe,ob upoštevanju mnenja Evropskega parlamenta [1],ob upoštevanju naslednjega:(1) Člen 3 Pogodbe določa, da dejavnosti Skupnosti zajemajo spodbujanje usklajevanja med politikami zaposlovanja držav članic zato, da se poveča njihova učinkovitost z razvojem usklajene strategije zaposlovanja.(2) Del I naslova VIII Pogodbe uvaja postopke, po katerih naj bi države članice in Skupnost delale za razvoj usklajene strategije za zaposlovanje in zlasti za pospeševanje strokovnosti, usposobljenosti in prilagodljivosti delavcev in trga delovne sile hitro prilagodljivim gospodarskim spremembam; ta naslov predvideva ustanovitev Odbora za zaposlovanje s svetovalnim statusom ("odbor").(3) Pri izvajanju svojih nalog, ki zajemajo posvetovanja in pomoč pri delu Sveta in Komisije, naj bi odbor prispeval k temu, da bodo evropska strategija zaposlovanja in usklajevanja makroekonomske politike ter postopek ekonomske reforme oblikovani in izvajani tako, da se bodo medsebojno dopolnjevali in podpirali.(4) Zaželeno je, da odbor in organi Skupnosti, odgovorni za usklajevanje ekonomskih politik, zlasti Ekonomsko-finančni odbor in Odbor za ekonomsko politiko, tesno sodelujejo.(5) Odbor naj tesno sodeluje s socialnimi partnerji, zlasti tistimi, ki imajo svoje predstavnike v Stalnem odboru za zaposlovanje, ustanovljenem s Sklepom Sveta 1999/207/ES z dne 9. marca 1999 o reformi Stalnega odbora za zaposlovanje, ki razveljavlja Sklep 70/532/EGS [2].(6) Odbor za zaposlovanje bo nadomestil Odbor za zaposlovanje in trg delovne sile, ustanovljen s Sklepom Sveta 97/16/ES [3], Sklep 97/16/ES se razveljavi –SKLENIL:Člen 1Institucije in funkcije1. Svet ustanavlja posvetovalni Odbor za zaposlovanje (v nadaljevanju "odbor") za spodbujanje usklajevanja med državami članicami glede zaposlovanja in politike trga delovne sile, v popolnem skladu s Pogodbo in ob upoštevanju pristojnosti institucij in organov Skupnosti.2. Naloge odbora so:- spremljati stanje zaposlovanja in politike zaposlovanja v državah članicah in Skupnosti,- brez vpliva na člen 207 Pogodbe, na zahtevo Sveta ali Komisije ali na lastno pobudo pripravljati mnenja in prispevati k pripravi ukrepov Sveta iz člena 128 Pogodbe.V ta namen naj odbor zlasti:- spodbuja upoštevanje cilja visoke stopnje zaposlenosti ter oblikovanje in izvajanje politik in dejavnosti Skupnosti,- prispeva k postopku, ki bo privedel do sprejetja okvirnih ekonomskih smernic, da se zagotovi skladnost med njimi in smernicami za zaposlovanje ter prispeva k sinergiji med evropsko strategijo zaposlovanja, usklajevanju makroekonomske politike in k procesu gospodarskih reform z dajanjem medsebojne podpore,- sodeluje v makroekonomskem dialogu na ravni Skupnosti,- spodbuja izmenjavo informacij in izkušenj med državami članicami in Komisijo.Člen 2Članstvo1. Vsaka država članica in Komisija imenujeta po dva člana odbora. Imenujejo lahko tudi dva namestnika.2. Člani odbora in namestniki se izberejo med visokimi uradniki ali strokovnjaki z izrednimi strokovnimi kvalifikacijami na področju zaposlovanja in politike trga delovne sile v državah članicah.3. Odbor lahko v primerih, ko je to primerno glede na dnevni red dela, uporabi zunanje strokovnjake.Člen 3Delovanje1. Odbor izvoli svojega predsednika med člani, ki so jih imenovale države članice, za dvoletni mandat, ki ni obnovljiv.2. Predsedniku pomagajo štirje podpredsedniki/-ce, od katerih dva izvoli odbor med svojimi člani za dve leti. Tretji je predstavnik iz države članice, ki predseduje Svetu, četrti pa predstavnik iz države članice, ki bo naslednja predsedovala Svetu.3. Komisija daje odboru analitično in organizacijsko podporo. Za sekretarja določi enega od svojih uslužbencev, ki pomaga odboru pri izvajanju njegovih nalog po navodilih odbora. Glede sklicevanja sestankov se Komisija usklajuje z generalnim sekretariatom Sveta.4. Odbor sprejme svoj poslovnik.5. Sestanke odbora sklicuje predsedujoči na lastno pobudo ali na zahtevo večine članov odbora.Člen 4Delovne skupineOdbor lahko zaupa preučitev posameznih vprašanj svojim namestnikom ali lahko v ta namen ustanovi delovne skupine. V takih primerih predseduje odboru član odbora ali njegov namestnik ali uradnik Komisije, ki ga imenuje odbor. Delovne skupine lahko zaprosijo za pomoč strokovnjake.Člen 5Povezovanje z drugimi organi1. Odbor se pri izvajanju svojih nalog posvetuje z delodajalci in delojemalci. V tem okviru vzpostavi stike s socialnimi partnerji, ki imajo svoje predstavnike v Stalnem odboru za zaposlovanje.2. Odbor ustrezno deluje v sodelovanju z drugimi pristojnimi organi in odbori, ki se ukvarjajo z vprašanji ekonomske politike.Člen 6RazveljavitevOdbor za zaposlovanje in trg delovne sile, ustanovljen s Sklepom 97/16/ES, preneha obstajati na dan prvega sestanka odbora, ustanovljenega s tem sklepom. Prvi sestanek odbora je najpozneje štiri mesece po sprejetju tega sklepa.Sklep 97/16/ES se razveljavi na dan, ko preneha obstajati Odbor za zaposlovanje in trg delovne sile.Člen 7ObjavaTa sklep se objavi v Uradnem listu Evropskih skupnosti.V Bruslju, 24. januarja 2000Za SvetPredsednikL. Capoulas Santos[1] Mnenje z dne 4. novembra 1999 (še ni objavljeno v Uradnem listu).[2] UL L 72, 18.3.1999, str. 33.[3] UL L 6, 10.1.1997, str. 32.--------------------------------------------------